À M. de Bellegarde, grand escuyer de France
# À M. de Bellegarde, grand escuyer de France

### ODE VI A M. DE BELLEGARDE grand escuyer de france

À la fin, c’est trop de silence

En si beau sujet de parler :

Le merite qu’on veut celer

Souffre une injuste violence.

Bellegarde, unique support

Où mes voeux ont trouvé leur port,

Que tarde ma paresse ingrate,

Que déja ton bruit nompareil

Aux bords du Tage et de l’Eufrate

N’a veu l’un et l’autre soleil ?

Les Muses, hautaines et braves,

Tiennent le flatter odieux,

Et, comme parentes des dieux,

Ne parlent jamais en esclaves ;

Mais aussi ne sont-elles pas

De ces beautez dont les appas

Ne sont que rigueur et que glace,

Et de qui le cerveau leger,

Quelque service qu’on leur face,

Ne se peut jamais obliger !

La vertu, qui de leur estude

Est le fruit le plus precieux,

Sur tous les actes vicieux

Leur fait haïr l’ingratitude ;

Et les agreables chansons,

Par qui les doctes nourrissons

Sçavent charmer les destinées,

Recompensent un bon accueil

De loûanges que les années

Ne mettent point dans le cercueil.

Les tiennes, par moy publiées,

Je le jure sur les autels,

En la memoire des mortels

Ne seront jamais oubliées ;

Et l’eternité que promet

La montagne au double sommet

N’est que mensonge et que fumée,

Ou je rendray cet univers

Amoureux de ta renommée

Autant que tu l’es de mes vers.

Comme, en cueillant une guirlande,

L’homme est d’autant plus travaillé

Que le parterre est émaillé

D’une diversité plus grande,

Tant de fleurs de tant de costez

Faisant paroistre en leurs beautez

L’artifice de la nature

Qu’il tient suspendu son desir,

Et ne sçait en cette peinture

Ny que laisser, ny que choisir :

Ainsi quand, pressé de la honte

Dont me fait rougir mon devoir,

Je veux mon oeuvre concevoir

Qui pour toy les âges surmonte,

Tu me tiens les sens enchantez

De tant de rares qualitez

Où brille un excez de lumiere

Que plus je m’arreste à penser

Laquelle sera la premiere,

Moins je sçay par où commencer.

Si nommer en son parentage

Une longue suitte d’ayeux

Que la gloire a mis dans les cieux

Est reputé grand avantage,

De qui n’est-il point recognu

Que tousjours les tiens ont tenu

Les charges les plus honorables,

Dont le merite et la raison,

Quand les destins sont favorables,

Parent une illustre maison ?

Qui ne sçait de quelles tempestes

Leur fatale main autresfois,

Portant la foudre de nos rois,

Des Alpes a battu les testes ?

Qui n’a veu, dessous leurs combas,

Le Pò mettre les cornes bas,

Et les peuples de ses deux rives,

Dans la frayeur ensevelis,

Laisser leurs dépoüilles captives

A la mercy des fleurs de lys ?

Mais de chercher aux sepultures

Des témoignages de valeur,

C’est à ceux qui n’ont rien du leur

Estimable aux races futures ;

Non pas à toy qui, revestu

De tous les dons que la vertu

Peut recevoir de la Fortune,

Cognois que c’est que du vray bien,

Et ne veux pas, comme la lune,

Luire d’autre feu que du tien.

Quand le monstre infame d’Envie,

À qui rien de l’autruy ne plaist,

Tout lasche et perfide qu’il est,

Jette les yeux dessus ta vie,

Et te voit emporter le pris

Des grands coeurs et des beaux esprits

Dont aujourd’huy la France est pleine,

Est-il pas contraint d’avoüer

Qu’il a luy-mesme de la peine

A s’empescher de te loüer ?

Soit que l’honneur de la carriere

T’appelle à monter à cheval,

Soit qu’il se presente un rival

Pour la lice ou pour la barriere,

Soit que tu donnes ton loisir

A prendre quelque autre plaisir,

Eloigné des molles delices,

Qui ne sçait que toute la Court

A regarder tes exercices

Comme à des theatres accourt ?

Quand tu passas en Italie,

Où tu fus querir pour mon Roy

Ce joyau d’honneur et de foy

Dont l’Arne à la Seine s’allie,

Thetis ne suivit-elle pas

Ta bonne grace et tes appas

Comme un objet émerveillable,

Et jura qu’avecque Jason

Jamais Argonaute semblable

N’alla conquerir la Toison ?

Tu menois le blond Hymenée

Qui devoit solennellement

De ce fatal accouplement

Celebrer l’heureuse journée.

Jamais il ne fut si paré,

Jamais en son habit doré

Tant de richesses n’éclaterent ;

Toutesfois les nymphes du lieu,

Non sans apparence, douterent

Qui de vous deux estoit le dieu.

De combien de pareilles marques,

Dont on ne me peut démentir,

Ay-je dequoy te garantir

Contre les menaces des Parques,

Si ce n’est qu’un si long discours

A de trop penibles détours,

Et qu’à bien dispenser les choses,

Il faut mesler pour un guerrier

A peu de myrte et peu de roses

Force palme et force laurier !

Achille estoit haut de corsage ;

L’or éclattoit en ses cheveux,

Et les dames avecques voeux

Souspiroient aprés son visage ;

Sa gloire à danser et chanter,

Tirer de l’arc, sauter, lutter,

A nulle autre n’estoit seconde :

Mais, s’il n’eust rien eu de plus beau,

Son nom, qui vole par le monde,

Seroit-il pas dans le tombeau ?

S’il n’eust, par un bras homicide

Dont rien ne repoussoit l’effort,

Sur Ilion vengé le tort

Qu’avoit receu le jeune Atride,

De quelque adresse qu’au giron

Ou de Phenix ou de Chiron

Il eust fait son apprentissage,

Nostre âge auroit-il aujourd’huy

Le memorable témoignage

Que la Grece a donné de luy ?

C’est aux magnanimes exemples

Qui, sous la banniere de Mars,

Sont faits au milieu des hazards

Qu’il appartient d’avoir des temples ;

Et c’est avecques ces couleurs

Que l’histoire de nos malheurs

Marquera si bien ta memoire

Que tous les siecles avenir

N’auront point de nuit assez noire

Pour en cacher le souvenir.

En ce long-temps où les manies

D’un nombre infiny de mutins

Poussez de nos mauvais destins

Ont assouvy leurs felonnies,

Par quels faits d’armes valeureux

Plus que nul autre avantureux

N’as-tu mis ta gloire en estime,

Et declaré ta passion

Contre l’espoir illegitime

De la rebelle ambition ?

Tel que d’un effort difficile

Un fleuve, au travers de la mer,

Sans que son goust devienne amer,

Passe d’Elide en la Sicile ;

Ses flots, par moyens incognus

En leur douceur entretenus,

Aucun meslange ne reçoivent,

Et, dans Syracuse arrivant,

Sont trouvez de ceux qui les boivent

Aussi peu salez que devant ;

Tel, entre ces esprits tragiques,

Ou plustost demons insensez,

Qui de nos dommages passez

Tramoient les funestes pratiques,

Tu ne t’es jamais diverty

De suivre le juste party ;

Mais, blasmant l’impure licence

De leurs déloyales humeurs,

As tousjours aimé l’innocence

Et pris plaisir aux bonnes mœurs.

Depuis que, pour sauver sa terre,

Mon Roy, le plus grand des humains,

Eût laissé partir de ses mains

Le premier trait de son tonnerre,

Jusqu’à la fin de ses explois,

Que tout eut recognu ses lois,

A-t-il jamais défait armée

Pris ville, ny forcé rempart,

Où ta valeur accoustumée

N’ait eu la principale part ?

Soit que prés de Seine et de Loire

Il pavast les plaines de morts,

Soit que le Rosne outre ses bords

Lui vist faire éclatter sa gloire,

Ne l’as-tu pas tousjours suivy ?

Ne l’as-tu pas tousjours servy ?

Et tousjours, par dignes ouvrages,

Témoigné le mépris du sort,

Que sçait imprimer aux courages

Le soin de vivre aprés la mort ?

Mais quoy ! ma barque vagabonde

Est dans les syrtes bien avant,

Et le plaisir, la decevant,

Tousjours l’emporte au gré de l’onde.

Bellegarde, les matelots

Jamais ne méprisent les flots,

Quelque phare qui les éclaire ;

Je feray mieux de relascher,

Et borner le soin de te plaire

Par la crainte de te fascher.

L’unique but où mon attente

Croit avoir raison d’aspirer,

C’est que tu veuilles m’asseurer

Que mon offrande te contente.

Donne-m’en, d’un clin de tes yeux,

Un témoignage gracieux,

Et, si tu la trouves petite,

Ressouviens-toy qu’une action

Ne peut avoir peu de merite,

Ayant beaucoup d’affection.

Ainsi, de tant d’or et de soye

Ton âge devide son cours

Que tu reçoives tous les jours

Nouvelles matieres de joye !

Ainsi tes honneurs fleurissants

De jour en jour aillent croissants

Malgré la fortune contraire !

Et ce qui les fait trébucher,

De toy ny de Termes, ton frere,

Ne puisse jamais approcher !

Quand la faveur, à pleines voiles,

Tousjours compagne de vos pas,

Vous feroit devant le trépas

Avoir le front dans les estoilles,

Et remplir de votre grandeur

Ce que la terre a de rondeur,

Sans estre menteur, je puis dire

Que jamais vos prosperitez

N’iront jusques où je desire,

Ny jusques où vous meritez.

